Печораын шоныд сетны заводитӧм бӧрся кутас видзӧдны Веськӧдлан котырлӧн торъя комиссия.

Муниципальнӧй юкӧнъясса администрацияясӧн юралысьяскӧд селекторнӧй сӧвещание вылын Коми Республикаса Юралысьӧс вежысь Константин Ромаданов тшӧктіс талун котыртны уджалан группа, кытчӧ пырасны Оланін канму инспекцияса, Архитектура, стрӧитчӧм да коммунальнӧй овмӧс министерствоса специалистъяс, Республикаса Прокуратураысь уджалысьяс.

Кыдзи пасйисны совещание вылын, Печораӧс торйӧн казьтылӧны сы вӧсна, мый карын артмис аслыспӧлӧс серпас. 2012 вося гожӧмын медся ыджыд карса веськӧдлан компания («Севертрансстрой» ИКК) кадысь водз дугдіс веськӧдлыны 863 олан керкаӧн, мый вӧсна чужис уна сьӧкыдлун тӧв кежлӧ олан фондӧс дасьтӧм кузя. Тайӧ юалӧмсӧ ас контроль улӧ босьтіс Коми Республикаса Юралысь Вячеслав Гайзер.

Кыдзи гӧгӧрвоӧдіс талун сӧвещание вылын Печора районса администрацияӧн юрнуӧдысьлысь могъяс олӧмӧ пӧртысь Владимир Менников, «Севертрансстройӧн» эновтӧм став керкасӧ вӧлі ӧдйӧ юклӧма карса сизим веськӧдлан компаниялы, кодъяскӧд вӧлі кырымалӧма олан фондӧс могмӧдӧм серти сёрнитчӧмъяс. Владимир Менниковлӧн висьталӧм серти, ӧні став керкаӧ воӧ шоныд.

Та вылӧ видзӧдтӧг, Коми Республикаса Юралысьӧс вежысь Константин Ромаданов тшӧктіс уджалан группалы видзӧдны Печораын серпассӧ помӧдз бурмӧдӧм бӧрся, а сідзжӧ нӧшта ӧтчыдысь видлавны республикаса мукӧд муниципалитетлысь дасьлунсӧ.

\*\*\* Кӧч тӧлысь 13 лун кежлӧ Коми Республикаса кызьнан муниципальнӧй юкӧнын йӧзӧдӧма 2012-2013 вося шоныдӧн могмӧдан кадколаст заводитӧм йылысь тшӧктӧмъяс. Шоныд сетӧм серти медтӧдчанаӧн лоӧны социальнӧй юкӧнса объектъяс. 2012 вося кӧч тӧлысь 13 лун кежлӧ могмӧдӧны шоныдӧн 474 пиысь 382 котельнӧй. Шоныдсӧ сетӧма челядьлы школаӧдзса 473 учреждениеысь 433-ӧ, 495 велӧдчан учреждениеысь 447-ӧ, 477 медицина учреждениеысь 414-ӧ, 20600 олан керкаысь 8473-ӧ, кутшӧмъясӧс йитӧма шоныдӧн могмӧдан шӧр системаяскӧд.